Boris Nadeždin
**Boris Borisovitš Nadeždin** (ven. Борис Борисович Надеждин; s. 26. huhtikuuta 1963 Taškent, Uzbekistanin sosialistinen neuvostotasavalta) on venäläinen poliitikko.

Nadeždin muutti perheineen Venäjälle vuonna 1969. Hän valmistui Moskovan fysiikan ja teknologian instituutista vuonna 1985. Hän työskenteli insinöörinä ja tutkijana ennen poliittista uraansa. Nadeždin valittiin Dolgoprudnyin kaupunginvaltuutetuksi vuonna 1990. Hänet valittiin Venäjän valtioduumaan 19. joulukuuta 1999, ja hän istui siellä yhden kauden. Kautensa aikana Nadeždin toimi Oikeistovoimien liiton parlamenttiryhmän varapuhemiehenä.

Nadeždin toimi Boris Nemtsovin neuvonantajana ennen kuin tämä joutui murhatuksi vuonna 2015.

Pyrkimys presidentinvaaliehdokkaaksi ja mielipiteet
---------------------------------------------------

Marraskuussa 2023 Nadeždin ilmoitti tavoittelevansa presidenttiehdokkuutta Venäjän presidentinvaalissa 2024. Joulukuussa 2023 hän liittyi Graždanskaja initsiativa -puolueeseen (GRANI). 26. tammikuuta 2024 Nadeždin oli saanut kerättyä jo lähes 200 000 allekirjoitusta ehdokkuutensa tueksi, vaikka vaadittu määrä oli vain 100 000. Venäjän vaaliviranomaiset hylkäsivät Nadeždinin ehdokkuuden 8. helmikuuta 2024, koska heidän mukaansa osassa allekirjoituksista oli virheitä tai rikkomuksia. Hyväksyttyjen allekirjoitusten määrä oli näin noin 95 000, eli hieman alle 100 000:n vaaditun rajan.

Nadeždinia on luonnehdittu liberaaliksi. Hän on aiemmin esiintynyt osana Venäjän hallinnon ohjaamaa näennäistä oppositiota, jonka tarkoitus on luoda mielikuva demokratiasta. Presidentinvaaliehdokkaaksi pyrkimisestä ilmoitettuaan Nadeždin on kuitenkin profiloitunut Vladimir Putinin ja Ukrainan sodan voimakkaana vastustajana. Hän on saanut runsaasti huomiota länsimaisissa tiedotusvälineissä. Kriitikoiden mukaan taustalla voi olla Venäjän hallinnon hanke, jolla pyrittäisiin saavuttamaan parin prosentin kannatus Nadeždinille. Näin syntyisi vaikutelma poliittisesta vapaudesta ja Nadeždinin ajatusten poikkeuksellisuudesta venäläisen väestön keskuudessa. Spekulaatioiden mukaan Nadeždinin allekirjoitusten keruun sallittiin jatkuvan, jotta Putin voisi voittaa sodanvastaisen ehdokkaan ja saada näennäisen mandaatin sodan jatkamiselle. Lisäksi on spekuloitu, että sodanvastaisten tuntemusten saatetaan sallia mieluummin purkautuvan Nadeždinin kannatuksen kuin suurmielenosoitusten kautta. Omien sanojensa mukaan Nadeždin tunsi Putinin hyvin 1990-luvulla, minkä hän arveli vaikuttaneen siihen, ettei häntä ollut pidätetty kielletystä mielipiteenilmauksesta.

Nadeždinin mukaan Putinin kannatus on perustunut pääasiassa hänen aikanaan luotuun vakauteen ja turvallisuuteen, joiden kasvava määrä ihmisiä on ymmärtänyt päättyneen. Nadeždin on todennut Putinin tuhonneen nykyaikaisen valtion merkittävimmät instituutiot. Nadeždinin vaalilupauksiin kuuluu Ukrainan sodan päättämisen lisäksi kaikkien poliittisten vankien vapauttaminen. Nadeždin on myös kannattanut vuoropuhelua länsimaiden kanssa sekä seksuaali- ja sukupuolivähemmistöjen oikeuksien kannattajien julkisen toiminnan sallimista.

Aleksei Navalni ja Jekaterina Duntsova ovat olleet Nadeždinin tukijoiden joukossa.

Lähteet
-------

1. 1 2 3 4  Nadezhdin Boris Rossijskaja informatsionnaja set, viitattu 27.1.2024 (englanniksi)
2. 1 2 3  Uzbekistan native Boris Nadezhdin announces candidacy for Russian Presidency Daryo 24.12.2023, viitattu 27.1.2024 (englanniksi)
3. 1 2 3 4 5  Chiara Manetti, Chi è Boris Nadezhdin, il candidato alle presidenziali russe che vuole la pace in Ucraina? La Svolta 23.1.2024, viitattu 27.1.2024 (italiaksi)
4. 1 2 3 4  Clare Sebastian, ‘I don’t know why I’m not arrested.’ Anti-war presidential candidate ignites Russian anger CNN 25.1.2024, viitattu 27.1.2024 (englanniksi)
5. ↑  Timo Myllyniemi, Epäonnistuiko Kremlin suunnitelma? Putinin vastaehdokas kerää suosiota Ilta-Sanomat 27.1.2024, viitattu 27.1.2024
6. ↑  Paul Kirby: Putin challenger Boris Nadezhdin barred from Russia's election *BBC News*.  8.2.2024. BBC. Viitattu 8.2.2024. (englanniksi)
7. ↑  Kasperi Summanen, Kremlissä riidellään: Vladimir Putinille haluttiin liberaali vastaehdokas, sitten kaikki meni pieleen Verkkouutiset 26.1.2024, viitattu 27.1.2024
8. ↑  Emma Burrows, An unlikely challenger to Putin brings a rare show of defiance, creating a dilemma for the Kremlin AP News 26.1.2024, viitattu 27.1.2024 (englanniksi)